SL Uradni list Evropske unije C 327/34

Tožba, vložena 30. septembra 2008 – Agapiou Joséphidès proti Komisiji Evropskih skupnosti in Izvajalski agenciji za izobraževanje, avdiovizualno in kulturo

(Zadeva T-439/08)

(2008/C 327/61)

Jezik postopka: francoščina

Stranke

Tožeča stranka: Kalliope Agapiou Joséphidès (Nikozija, Ciper) (zastopnik: C. Joséphidès, odvetnik)

Toženi stranki: Komisija Evropskih skupnosti in Izvajalska agencija za izobraževanje, avdiovizualno in kulturo

Predlogi tožeče stranke

— Za nično naj se razglasi odločba Izvajalske agencije za izobraževanje, avdiovizualno in kulturo (v nadaljevanju: Agencija) z dne 1. avgusta 2008, s katero je Agencija, ki deluje pod nadzorom Komisije, tožeči stranki zavrnila dostop do nekaterih dokumentov v spisu št. 07/0122 glede dodelitve naziva Center odličnosti Jean Monnet Univerzi na Cipru;

— Za nično naj se razglasi odločba Komisije C(2007) 3749 z dne 8. avgusta 2008, ki vključuje odločitev o dodelitvi dotacij v okviru podprograma Jean Monnet programa vseživljenjskega učenja;

— Agenciji in Komisiji naj se naloži plačilo stroškov, ki jih je imela v tem postopku tožeča stranka.

Tožbeni razlogi in bistvene trditve

Tožeča stranka s tožbo zahteva, naj se razglasi za nično, prvič, odločba Izvajalske agencije za izobraževanje, audiovizualno in kulturo z dne 1. avgusta 2008, s katero ji je bil zavrnjen dostop do dokumentov glede dodelitve naziva Center odličnosti Jean Monnet Univerzi na Cipru, in drugič, odločba Komisije C(2007) 3749 z dne 8. avgusta 2008, ki vključuje odločitev o dodelitvi dotacij v okviru podprograma Jean Monnet programa vseživljenjskega učenja, v delu, v katerem vsebuje predlog, naj se Univerzi na Cipru dodeli dotacija za ustanovitev Centra odličnosti Jean Monnet.

Tožeča stranka v podporo predlogu za razglasitev ničnosti odločbe Agencije z dne 1. avgusta 2008 navaja, da naj bi Agencija kršila njeno pravico do dostopa do nekaterih dokumentov, kot izhaja zlasti iz načela preglednosti, ki je vključeno v člen 1, drugi odstavek, PEU in člen 6 PEU, člen 255 ES in Listino unije o temeljnih pravicah, saj je tretja stranka (Univerza na Cipru) v prijavni dokumentaciji brez njenega dovoljenja uporabila njeno ime, da bi s tem pridobila določeno korist. Tožeča stranka trdi, da naj bi imela v teh okoliščinah pravico preveriti natančno vsebino in/ali pravilnost osebnih podatkov ter namen in okoliščine njihove uporabe.

Poleg tega tožeča stranka poudarja, da naj direktor Agencije ne bi bil pooblaščen za odločanje o potrdilni prošnji za dostop do dokumentov in da naj bi z izdajo odločbe z dne 1. avgusta 2008 kršil Uredbo št. 1049/2001 (1) ter Poslovnik Komisije.

Če pa bi Sodišče prve stopnje odločilo, da je direktor Agencije pooblaščen za sprejetje izpodbijane odločbe, tožeča stranka zatrjuje, da je bilo z njenim sprejetjem kršenih več določb Uredbe št. 1049/2001, zlasti členi 7(1), 8(1) in 15(1). Po mnenju tožeče stranke naj bi Agencija ravno tako napačno razlagala več drugih določb iste uredbe, zlasti člene 4(4), 4(5), 4(1)(b), in 4(2), nepravilno uporabila načelo preglednosti in pojem javnega interesa. Tožeča stranka uveljavlja tudi tožbeni razlog, v okviru katerega zatrjuje, da v izpodbijani odločbi ni zahtevane obrazložitve.

Tožeča stranka v podporo predlogu za razglasitev ničnosti odločbe Komisije C(2007) 3749 z dne 8. avgusta 2008 navaja, da naj bi Komisija, s tem ko ni preverila, ali je tožeča stranka soglašala s tem, da se njeni osebni podatki vnesejo v obrazec za prijavo, ki ga je Univerza na Cipru predložila Komisiji, storila napako. Po mnenju tožeče stranke bi morala Komisija ugotoviti, da ima predloženi projekt vsebinsko napako in preklicati svojo odločitev ali sprejeti druge potrebne ukrepe.

Tožeča stranka ravno tako trdi, da naj bi Komisija storila napako pri analizi meril o izpolnjevanju pogojev za kandidaturo, ki jo je predložila Univerza na Cipru.

(1) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, str.v43).